# DET KRISTNE FELLESSKAPET

MÅL:

* Å formidle at den verdensvide kirke er det kristne fellesskapet.
* Å la konfirmantene erfare at de som døpte er en del av det kristne fellesskapet, og at det er åpent for alle.
* Å formidle at hellige steder og det kristne fellesskapet som samles der, kan erfares mange steder. Jf. historien fra «søppelbyen» i temasidene, s. 16.
* Å lære konfirmantene å bruke hellig tid og hellig sted; bruke symbolhandlinger, formulere egne bønner, skape inkluderende fellesskap i en liturgisk ramme.

METODE:Presentasjon, tekstlesing, lek og samtale i grupper og i plenum.

DU TRENGER:

* Flippover
* røde og blå tusjer
* dåpslys, telys eller lys til lysglobe.
* Om dere ikke er i kirkerommet trenger du utstyr til å lage et lite alter i undervisningsrommet, f.eks. et dåpslys og et krusifiks
* noen lapper med ferdig formulerte bønner.

RESSURSER: Veilederheftet: Innhold og rammer i konfirmantsamlingene, Liturgi og fellesskap, s. 40.

## LIV

MÅL: Å reflektere over hvordan måten vi snakker til hverandre på preger oss selv og fellesskapet vi er en del av.

METODE: Samtale

INTRO: Røde og blå ord. Hvordan vil du reagere om jeg kaller deg «hore» eller «drittunge»? Eller om jeg skryter av deg og forteller at det du gjorde var veldig bra? Ofte bruker vi nedlatende ord i forhold til andre uten å tenke over hva ordene gjør med mottakerne og med meg som sier dem. «Blå ord» kaller vi de ordene som er negativt ladet, alle kan vi mange av dem. Hvordan føles det å få ros, gode tilbakemeldinger på det du gjør, eller den du er? Hva gjør det med deg? «Røde ord» er ord som gjør godt, som blir til inspirasjon og sier noe bra om de andre, ord som også er gode å si til andre.

AKTIVITET/SAMTALE:

Blå ord: La alle komme med banneord, nedlatende kommentarer. Skriv opp ordene på flippoveren. Ikke sensurer.

Røde ord: La konfirmantene komme med gode ord, rosende ord, ord som gjør dem selv glade. Skriv opp disse på et nytt flippoverark.

TIL VEILEDER: Diskuter hvilke ord vi ønsker skal prege vårt fellesskap. Hva gjør det med oss når blå ord blir mest bruk eller når de røde ordene er det som preger vårt miljø? I det kristne fellesskapet ønsker vi at de røde ordene skal gjelde.
Gå gjennom de blå ordene, ord for ord. Hvorfor skal vi ikke bruke dem? Gjør et poeng av å slette de blå ordene etter hvert. Gå gjennom de røde ordene. Hva er bra med disse ordene? Snakk sammen om hvordan alle kan være med på å la de røde ordene prege fellesskapet.

## TEKST

MÅL:

* Vise konfirmantene at det kristne fellesskapet går på tvers av land og kulturer.
* Gi inspirasjon til å være med å bygge gode kristne fellesskap lokalt.

METODE: Presentasjon, tekstlesing, lek og samtale.

Hvor to eller tre er samlet i mitt navn er jeg midt i blant dem. Elsk din neste som deg

selv. Temasidene, s. 16.

PRESENTASJON:

* *Hva er et kristent fellesskap i forhold til et annet fellesskap: fotballag, skoleklasse, familie?*

Det kristne fellesskapet er alle døpte. Det fleste på et fotballag, i en skoleklasse og kanskje hele familien kan tilhøre det. Det kan prege oss når vi spiller fotball, når vi er på skolen, når vi er hjemme, når vi møter noen med en annen kultur eller tro. Noen ganger møtes vi på en spesiell måte med troen i sentrum, slik de gjorde i fortellingen i konfirmantbibelen. Jesus sa at «Hvor to eller tre er samlet i mitt navn, der er jeg midt i blant dem» (Matt 18,20 – be konfirmantene slå opp og streke under).

* *Hva gjør det kristne fellesskapet til et godt sted å være?*

Jesus ønsket at vi skulle elske vår neste som oss selv. Hva vil det si?Les Matteus 7,12. Kom med eksempler fra hverdagen deres på hvordan dere kan gjøre det Jesus snakker om i Matteus 7.12.

*TIL VEILEDEREN: Fellesskapet i starten av kristendommen blir beskrevet i Apostlenes gjerninger 2, 42−47. Der står det at den første menigheten var godt likt av hele folket. Bibelfortellingene sier også at det kristne fellesskapet ble oppfattet som å være nesten viktigere enn familien: «Her er min bror og søster og mor» (Matteus 12,46-50). Det kristne fellesskapet er et alternativ i tillegg til familien, også for konfirmantene, et annet sted å forankre livet sitt, et sted som varer gjennom hele livet.*

AKTIVITET: La konfirmantene lese temaoppslaget på 16 og Apostlenes gjerninger 2,46. Les gjerne høyt sammen.

SAMTALE: La konfirmantene snakke sammen i grupper eller to og to.

* *Hva sier Apg 2,46 om det kristne fellesskapet?*

Sentrum i det kristne fellesskapet var samlingen om Guds ord og nattverden. Men fellesskapet rundt var like viktig, og at det var preget av innholdet i og konsekvensen av budskapet de var samlet om.

* *Hva forteller historien fra «søppelkirken» i Egypt om det kristne fellesskapet?*
Han som fortalte om «søppelkirken» opplevde å bli invitert inn i livet og hverdagen til det kristne fellesskapet. Hvordan opplevde han det?
* *Hva gjør at vi tør å være oss selv i våre fellesskap? Når tør vi å være oss selv?* Når de røde ordene og gjestfriheten får prege fellesskapet, er det lettere å være seg selv.
* Hvordan kan vi selv bidra til at noen føler seg inkludert i vårt fellesskap?

Hva er et kristent fellesskap sammenlignet med andre fellesskap?

Hvem er det kristne fellesskapet?

OPPSUMMERING i plenum: Ta utgangspunkt i spørsmålene. Målet med oppsummeringen er at konfirmantene skal kunne se at de er en del av det kristne fellesskapet ikke bare når de er i kirken, men i alle sammenhenger der de deltar. De er med og skaper det gode fellesskapet.

## INVITASJON

MÅL: Vise at konfirmantene er en viktig del av og har noe å bidra med i det kristne fellesskapet.

METODE: Lek, liturgisk samling

AKTIVITET: «Playing our part».

La alle stå i en sirkel med ansiktet innover. (Er det få konfirmanter, kan ledere være med). Gi en liten ball til en av dem og be alle kaste ballen videre til de andre fra hånd til hånd. Det er viktig at den blir kastet på en måte som gjør at det er enkelt å ta imot den. Etter ett minutt får de en ball til inn i ringen, på motsatt side av der hvor den første ballen befinner seg, så kommer en tredje ball inn i ringen. Med en gang de har mestret spillet og alle tre baller er i sirkulasjon, ber du alle med bursdag i mai og juni ta to skritt tilbake og holde hendene ned. De er nå utenfor spillet. Med jevne mellomrom ber du en annen gruppe forlate ringen på samme måte, de med røde sokker, de som har tre søsken, de med blondt hår osv. Fortsett å kaste ballene helt til de som er igjen ikke lenger klarer å holde ballene i bevegelse.

Når leken er avsluttet, kan dere reflektere over at kirken og det kristne fellesskapet minner om denne leken. Dersom alle bidrar med sitt, kan vi gjøre mange ting veldig bra og effektivt. Dersom bare noen få deltar, blir det mye mindre effektivt. Paulus snakket om hvor viktig det var at alle deltok i fellesskapet. La en av konfirmantene lese 1 Kor 12,12−27.[[1]](#footnote-1)

SAMTALE:

* Hvordan henger denne tekstene sammen med leken vi nettopp har vært med på?
* Hvordan kan dere være med å bidra under gudstjenesten, enten dere er med og har oppgaver eller dere sitter i menigheten?
* Kan det å bli med på kirkekaffen og snakke med noen dere ikke kjenner, voksne, barn, pensjonister bidra på en god måte til fellesskapet?
* Hva kan dere selv bidra med så konfirmantfellesskapet blir godt?
* Hvorfor er du viktig i fellesskapet? Fordi det ikke er noen som er akkurat som deg. Uten deg er det noe som mangler.
* Konkret: Hvorfor er deres bidrag under Fasteaksjonen et viktig bidrag til det kristne fellesskapet?

AVSLUTNING: Gi alle et lys hver, og eventuelt en lapp med en bønn de kan be høyt, dersom de ikke vil formulere en bønn selv. Bruk gjerne en lysglobe og stå i ring rundt den. Eller stå rundt døpefonten og Kristuslyset. (Hvis du ikke er i kirken: Lag et lite alter, evt. et bord til å sette fra seg lysene.) Forklar at *lysene* symboliserer våre bønner til Gud. Si gjerne noe om at *lysgloben* symboliserer verden. Ved *døpefonten* kan man si noen ord om at vi blir Guds barn i dåpen, og at *Kristuslyset* symboliserer at Jesus er stått opp fra de døde, at han er midt i blant oss og at han er verdens lys.

### HELLIG TID

Start med ett minutts stillhet.

**Nådehilsen**

**Sang**

**Tekstlesning**

Markus 12, 30-31. Veilederen leser Jesu ord om at du skal elske din neste *som* deg selv. Understrek at det står *som* deg selv og ikke *mer e*nn deg selv.

**Lystenning**

La konfirmantene komme fram en og en.

Tips til hva som kan stå på bønnelappene: Jeg tenner et lys for
- hver og en som er her nå
- årets fasteaksjon (gjerne noen konkret fra året). Eks. brønnbygging i Tanzania
- hjelp oss å ta de som føler seg utenfor, med i fellesskapet
- … som ble døpt sist søndag
- hjelp til å se at vi er viktige personer for fellesskapet
- takk for at vi er dine barn, Gud
- takk for at du hører vår bønn
- gi oss mot til å være oss selv
- lær oss å se at vi er betyr mye for deg, Gud
- hjelp oss å få andre til å føle seg verdifulle
- hjelp oss å tenke på andre, og ikke bare på oss selv
- minn oss om at vi er en del av fellesskapet blant dine barn her på jorden

**Sang**

**Trosbekjennelsen**

**Kristuskransperlebønn og Fader vår**

**Velsignelsen**

1. Sjekk ut på forhånd hvem av konfirmantene som ønsker eller ikke ønsker å lese tekster høyt i fellesskapet! [↑](#footnote-ref-1)